DIRETTIVA 2009/67/KE TAL-PARLAMENT EWROPEW U TAL-KUNSILL
tat-13 ta’ Lulju 2009
dwar l-installazzjoni ta’ apparati tad-dawl u li jagħmlu sinjal bid-dawl fuq vetturi bil-mutur b’żewġ jew bi tliet roti
(verżjoni kodifikata)
(Test b’rilevanza għaż-ŻEE)
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 95 tiegħu,
Wara li kkunsidraw il-proposta mill-Kummissjoni,
Wara li kkunsidraw l-opinjoni tal-Kumitat Ekonomiku u Soċjali Ewropew (1),
Filwaqt li jaġixxu skont il-proċedura stabbilita fl-Artikolu 251 tat-Trattat (2),
Billi:
(1)
Id-Direttiva tal-Kunsill 93/92/KEE tad-29 ta’ Ottubru 1993 dwar l-installazzjoni ta’ apparati tad-dawl u li jagħmlu sinjal bid-dawl fuq vetturi bil-mutur b’żewġ jew bi tliet roti (3) ġiet emendata (4) b’mod sostanzjali. Għal iktar ċarezza u razzjonalità, l-imsemmija Direttiva għandha tiġi kodifikata.
(2)
Id-Direttiva 93/92/KEE hija waħda mid-Direttivi separati tas-sistema tal-approvazzjoni tat-tip KE msemmija fid-Direttiva tal-Kunsill 92/61/KEE tat-30 ta’ Ġunju 1992 dwar l-approvazzjoni tat-tip ta’ vetturi bil-mutur b’żewġ roti jew bi tlieta kif sostitwita bid-Direttiva 2002/24/KE tal-Parlament Ewropew u tal-Kunsill 2002/24/KE tat-18 ta’ Marzu 2002 dwar l-approvazzjoni tat-tip ta’ vetturi bil-mutur b’żewġ roti jew bi tlieta (5), u li tistabbilixxi preskrizzjonijiet tekniċi dwar id-disinn u l-kostruzzjoni ta’ vetturi bil-mutur b’żewġ roti jew bi tlieta, rigward l-installazzjoni ta’ apparati tad-dawl u li jagħmlu sinjal bid-dawl. Dawk il-preskrizzjonijiet tekniċi huma dwar l-approssimazzjoni tal-liġijiet tal-Istati Membri sabiex jippermettu l-applikazzjoni tal-proċedura tal-approvazzjoni tat-tip KE stabbilita fid-Direttiva 2002/24/KE għal kull tip ta’ vettura. Għalhekk, id-dispożizzjonijiet imsemmija fid-Direttiva 2002/24/KE dwar vetturi bil-mutur b’żewġ roti jew bi tlieta, komponenti u unitajiet tekniċi separati japplikaw għal din id-Direttiva.
(3)
F’kull Stat Membru l-apparati tad-dawl u li jagħmlu sinjal bid-dawl imwaħħal fuq vetturi b’żewġ jew bi tliet roti għandu jkollhom ċerti karatteristiċi tekniċi stabbiliti b’disposizzjonijiet mandatarji. Huwa meħtieġ li jiġu mfassla rekwiżiti armonizzati li jikkonċernaw it-twaħħil ta’ dak l-apparat sabiex il-proċedura ta’ approvazzjoni tat-tip KE stabbilita fid-Direttiva 2002/24/KE tkun tista’ tiġi applikata għal kull vettura.
(4)
Għandu jiġi speċifikat li tagħmir tad-dawl ta’ tip approvat għal vetturi fil-kategoriji M1 u N1, b’mod konformi mad-Direttivi rilevanti, jistgħu jiġu installati wkoll fuq vetturi bil-mutur b’żewġ jew tliet roti. Għandhom isiru wkoll dispożizzjonijiet li jippermettu l-installazzjoni mhux tassativa ta’ lampi taċ-ċpar fuq quddiem, lampi taċ-ċpar fuq wara, lampi tar-rivers, u tagħmir ta’ twissija ta’ perikolu fuq ċiklomuturi bi tliet roti u lightquadricycles.
(5)
Sabiex jiġi faċilitat l-aċċess għas-swieq ta’ pajjiżi li m’humiex parti mill-Komunità jidher li, sa fejn huma konċernati l-muturi b’żewġ roti, hemm bżonn li tiġi stabbilita ekwivalenza bejn ir-rekwiżiti ta’ din id-Direttiva u dawk tar-Regolament Nru 53 tal-Kummissjoni Ekonomika għall-Ewropa tan-Nazzjonijiet Uniti (6) (UNECE).
(6)
Din id-Direttiva għandha tkun bla ħsara għall-obbligi tal-Istati Membri rigward il-limiti ta’ żmien għat-traspożizzjoni fil-liġi nazzjonali u l-applikazzjoni tad-Direttivi stabbiliti fl-Anness VII, Parti B,
ADOTTAW DIN ID-DIRETTIVA:
Artikolu 1
Din id-Direttiva tapplika għall-installazzjoni ta’ apparati tad-dawl u li jagħmlu sinjal bid-dawl fuq it-tipi kollha ta’ vetturi kif imsemmija fl-Artikolu 1 tad-Direttiva 2002/24/KE.
Artikolu 2
Il-proċedura li tirregola l-għoti tal-approvazzjoni tat-tip KE tal-komponenti fir-rigward tal-installazzjoni ta’ apparati tad-dawl u li jagħmlu sinjal bid-dawl fuq vetturi bil-mutur b’żewġ jew bi tliet roti u l-kondizzjonijiet li jirregolaw il-moviment liberu ta’ dawn il-vetturi għandha tkun kif stabbilita fid-Direttiva 2002/24/KE.
Artikolu 3
1. Skont l-Artikolu 11 tad-Direttiva 2002/24/KE, l-ekwivalenza bejn ir-rewiżiti stabbiliti f’din id-Direttiva għal motoċikletti b’żewġ roti u dawk stabbiliti fir-Regolament UNECE Nru 53, hija hawnhekk rikonoxxuta.
2. L-awtoritajiet tal-Istati Membri li jagħtu l-approvazzjoni tat-tip KE tal-komponenti għandhom jaċċettaw l-approvazzjonijiet mogħtija skont ir-rekwiżiti tar-Regolament UNECE Nru 53, kif ukoll il-marki tal-approvazzjoni tat-tip tal-komponenti bħala alternattivi għall-approvazzjonijiet korrispondenti mogħtija skont ir-rekwiżiti ta’ din id-Direttiva.
Artikolu 4
L-emendi kollha neċessarji sabiex ir-rekwiżiti tal-Annessi I sa VI jiġu adattati għall-progress tekniku, għandhom jiġu adottati skont il-proċedura msemmija fl-Artikolu 18(2) tad-Direttiva 2002/24/KE.
Artikolu 5
1. L-Istati Membri ma għandhomx, għal raġunijiet marbuta mal-istallazzjoni ta’ apparati ta’ dawl u li jagħmlu sinjal bid-dawl:
-
jirrifjutaw, fir-rigward ta’ tip ta’ vettura bil-mutur b’żewġ roti jew bi tlieta, li jagħtu l-approvazzjoni tat-tip KE jew
-
jipprojibixxu r-reġistrazzjoni, il-bejgħ jew id-dħul fis-servizz ta’ vetturi bil-mutur b’żewġ roti jew bi tlieta,
jekk l-istallazzjoni ta’ apparati ta’ dawl u li jagħmlu sinjal bid-dawl tkun konformi mar-rekwiżiti ta’ din id-Direttiva.
2. L-Istati Membri għandhom jirrifjutaw li jagħtu l-approvazzjoni tat-tip tal-KE għal kull tip ta’ vettura bil-mutur b’żewġ roti jew bi tlieta għal raġunijiet marbuta mal-istallazzjoni ta’ apparati ta’ dawl u li jagħmlu sinjal bid-dawl jekk ir-rekwiziti din id-Direttiva ma jkunux sodisfatti.
3. L-Istati Membri għandhom jikkomunikaw lill-Kummissjoni t-testi tad-disposizzjonijiet prinċipali tal-liġi nazzjonali li huma jadottaw fil-kamp kopert minn din id-Direttiva.
Artikolu 6
Id-Direttiva 93/92/KEE, kif emendata mid-Direttiva elenkata fl-Anness VII, Parti A hi mħassra, bla ħsara għall-obbligi tal-Istati Membri rigward il-limiti ta’ żmien għat-trasposizzjoni fil-liġi nazzjonali u l-applikazzjoni tad-Direttivi stabbiliti fl-Anness VII, Parti B.
Referenzi għad-Direttiva mħassra għandhom jinftiehmu bħala referenzi għal din id-Direttiva u għandhom jinqraw skont it-tabella ta’ korrelazzjoni fl-Anness VIII.
Artikolu 7
Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
Għandha tapplika mill-1 ta’ Jannar 2010.
Artikolu 8
Din id-Direttiva hija indirizzata lill-Istati Membri.
Magħmul fi Brussell, it-13 ta’ Lulju 2009.